अज्ज क्हानी च कथानक दा रूप बदली गेदा ऐ। पैहले मनोरंजक, नाटकी ते चबात-भरे घटनाक्रम गी कथानक आखदे हे, पर अज्ज कथानक जीवन दे इक लौह्‌के-सारे प्रसंग, मूड बचार जां चरित्र गी गै बनाई लैता गेदा ऐ। अज्जै दी क्हानी दी शैली गल्ल-बात दी होई गेदी ऐ। गल्लै चा गल्ल निकली औंदी। अज्ज दी क्हानी यथार्थवादी ऐ, चिन्तन ते समाजिक दृष्टि लोक-जीवन दे चित्तर ते क्हानी च शब्दें दी चोन जिदे च इक बी अक्खर फालतू नेईं, इदे मुक्ख अंग न। अज्ज क्हानी सफल ऐ दा मतलब क्हानी सार्थक ऐ। अज्ज क्हानी क्थानक, चरित्र, वातावरण, विषयवस्तु, भावनात्मक प्रभाव गै नेई किश जीवन दी सचाई ते भाव बोध गी लेइयै सामनै आई ऐ। कवता च जे किछ ‘लय’ ऐ क्हानी च उयै ‘क्हानीपुना’ ऐ।